Sammen med sin mand forlod hun i 1927 Det Kongelige Teater for at turnere rundt i Europa og USA med skuespil og dans. Efter at være blevet ansat ved Det Kongelige Teater igen i 1931 dansede hun hovedparti i et væld af balletter, blandt andre Sylfiden og Den lille Havfrue. Hun havde også roller som Titania i En skærsommernatsdrøm, Anitra i Peer Gynt og Agnete i Elverhøj. Sideløbende med sin balletkarriere var hun teaterskuespillerinde, og hun medvirkede i spillefilmene Den kloge mand og Balletten danser samt i sidste afsnit af tv-serien Matador som Mammy, mor til Maude og Elisabeth. I 1934 modtog hun Ingenio et arti af kong Christian X. Efter at hendes mand var død, forlod hun endegyldigt teateret i 1939 og giftede sig samme år med sekondløjtnant i Livgarden, hofjægermester, senere kammerherre Christian Carl Otto Rosenørn-Lehn, lensbaron til Orebygård og Berritzgård godser. Ægteskabet blev opløst i 1943. Ulla Poulsen Skou etablerede herefter sine egne danseskoler i København og Aalborg. Desuden har hun i årene efter udgivet flere bøger og lavet skulpturer af metaltråde. I 1947 giftede hun sig for tredje gang, denne gang med hotelejer Helge Nordahl Skou, med hvem hun drev Hotel Phønix i Aalborg. Ulla Poulsen Skou døde i 2001, knapt 96 år gammel, og er begravet på Almen Kirkegård i Aalborg.